杨维桢
强氏母
强氏母，毗陵人，年已八十又一春。
强家郎，未七旬，五十入官教邑民，六十转官在邻郡。
大府婉画方咨询，守将急移檄，候吏持在门。
强家郎，捧檄告母母欣欣，一笑还一嚬，庭前大树风不停，孝子惜阴寸寸勤。
强家郎，养母素不贫。
食有祝鲠寝有五色裀，其肯贪天之禄一日离其亲？年未及致事，辞檄奉晨曛。
中书重尔天性真，驰文笺天天不嗔，赐尔孝子七品秩，罪衣姶妠青丝纶。
强氏母，随牒封邑君。
一阳复，为生辰，邑官里老走侁侁。
上堂与母千百寿，烹羊炮豕罗鲑珍。
强家母，抱牒谢天恩。
强家郎，百拜百舞称雷尊。
日日起居太夫人，项间寿带日见双绦文，眼前离立五世之儿子。
强家母，寿儿匹，荣无伦。